(Foto: Inquam Photos / Octav Ganea)



Simona Halep a reacționat la incidentul de pe Arena Națională, când oamenii au huiduit-o pe Gabriela Firea, declarând că ea s-a dus pe stadion „strict pentru oameni, atât”. Fluierată de un stadion întreg, primarul Firea a părăsit rapid scena și incinta, după ce în prealabil încercase să ia prima cuvântul în fața fanilor Simonei.

Simona Halep a refuzat vineri să comenteze incidentul de pe Arena Naţională, în care primarul Gabriela Firea a fost huiduită, dar a precizat că a mers la stadion „strict" pentru a împărtăşi cu fanii bucuria de a le arăta trofeul câştigat la Roland Garros, scrie News.ro.

„Eu nu fac politică, nu vreau să spun nimic despre acest lucru. Eu m-am dus pur şi simplu ca să împărtăşesc această bucurie de a arăta trofeul oamenilor care au venit şi pentru ei am răspuns pozitiv invitaţiei, strict pentru ei, atât", a declarat vineri Simona Halep, prezentă la „Halep Challenge”, o competiție de hochei unde participă și echipa care poartă numele actualului număr 1 WTA.

Aflați mai mult:





Peste 15.000 de persoane au participat luni la Arena Națională la prezentarea trofeului câștigat de Simona Halep la Roland Garros. Un incident a avut loc în deschiderea evenimentului, atunci când primarul Capitalei s-a grăbit să profite de moment și s-a dus la microfon înaintea Simonei, iar lumea de pe stadion a început să huiduie.

Halep nu a vrut să comenteze vineri nici caricatura publicată de Charlie Hebdo: „Nu vreau să comentez acest lucru, nu sunt în măsură să zic nimic despre acest lucru".

Publicaţia franceză de satiră Charlie Hebdo a ironizat victoria Simonei Halep la turneul de la Roland Garros, publicând sub titlul „O româncă câştigă Roland Garros-ul" o caricatură reprezentând o persoană care ridică trofeul deasupra capului şi spune „Fier vechi, fier vechi".